Az együttműködés alapköve – Füzér, 2010. május 23. 9. óra


Tisztelt Hölgyeim és Uraim! Kedves füzéri polgárok! 
Tisztelt vendégek a közelből és távolabbról! Dobré ráno, dámy a páni!

1. Ma 2010. május 23., Pünkösd Vasárnapja van. Az Apostolok Cselekedetei 2. fejezete az ünnep jelentőségét világosan fogalmazza meg eképpen:

1 Amikor elérkezett pünkösd napja, ugyanazon a helyen mindnyájan együtt voltak. 2 Egyszerre olyan zúgás támadt az égből, mintha csak heves szélvész közeledett volna, és egészen betöltötte a házat, ahol ültek. 3 Majd lángnyelvek jelentek meg nekik szétoszolva, és leereszkedtek mindegyikükre. 4 Mindannyiukat eltöltötte a Szentlélek, és különböző nyelveken kezdtek beszélni, úgy, ahogy a Lélek szólásra indította őket.

5 Ez idő tájt vallásos férfiak tartózkodtak Jeruzsálemben, az ég alatt minden népből.6 Amikor ez a zúgás támadt, nagy tömeg verődött össze. Nagy volt a megdöbbenés, mert mindenki a saját nyelvén hallotta, amint beszéltek. 7 Nagy meglepetésükben csodálkozva kérdezgették: "Hát nem mind galileaiak, akik ott beszélnek? 8 Hogyan hallja hát őket mindegyikünk a saját anyanyelvén?

9 Mi pártusok, médek, elamiták és Mezopotámiának, Júdeának, Kappadóciának, Pontusznak, Ázsiának,10 Frigiának, Pamfiliának, Egyiptomnak és Líbia Cirene körüli részének lakói, a Rómából való zarándokok, zsidók és prozeliták,11 krétaiak és arabok: halljuk, hogy a mi nyelvünkön hirdetik Isten nagy tetteit."12 Csodálkoztak, és ezt kérdezgették egymástól: "Mi lehet ez?"13 Mások gúnyosan megjegyezték: "Teleitták magukat édes borral." 

Hogyan lenne lehetséges az, hogy mindannyian értjük egymást, akkor is, ha nem beszéljük mások nyelvét? A helyi berkenyepálinkára már nem foghatjuk; a mai borkóstolás pedig csak később kezdődik majd a pincében. 

Ami megértet minket egymással, az a közös cél. Minket – magyarokat, cigányokat és szlovákokat – összeköt az a közös akarat, hogy a Zemplén csodálatos tájait megőrizve, a hagyományokat ápolva és bemutatva biztosítsunk megélhetést annak a több száz családnak, akik ragaszkodnak a tájhoz – múltjukhoz és jövőjükhöz.

2. Füzér és környéke – Bánk bán fűzfákkal övezett egykori birtoka – bennem először is a gyermekkor emlékeit idézi fel. Más itt a hegyek lankája és a fák zöldje, mint a Bükkben. Szelídebb a táj, több a napfény, mint Miskolc környékén. Szüleim orvosként László-tanyán tölthettek időt, összekapcsolva a hivatást az üdüléssel.

Amíg édesapám egy horgász kezéből kioperálta a beleakadt horgot, addig mi szelíd őzgidát simogattunk a parkban. 30 évvel ezelőtt öcsémmel szaladgáltunk a a Károlyi-kastély ódon folyosóin, tegnap lányainkat intettük csendre ugyanitt.

Többször visszatértem a környékre – Hollóházára, Kékedre és Telkibányára is – a családdal. Azután a nyolcvanas évek közepén a gimnáziumi vándortáborral, a földesisták csapatával gyalogoltunk Füzérradványon, Pálházán, Óhután és Regécen át egészen Erdőhorvátiig, végigsátorozva Magyarország legszebb táját. Füzér akkori képe, az 1676-ban lerontott vár romja – azt hittem – örök emlék marad. Azóta viszont folyik az újjáépítés.

Azért gyűltünk ma itt össze, hogy letegyük azt az alapkövet, amely Füzér és Slanec községek együttműködését is jelképezi. A terv sikere azt fogja jelenteni, amit a résztvevők így fogalmaztak meg:

- Szervezetfejlesztési területen fő cél egy olyan szervezet létrehozása, mely egyszerre biztosítja a látogató, a szolgáltató és környezet igényeit, valamint hozzájárul a vidéki hagyományok életbenntartásához és a lakosság életminőségének javulásához.
- Szakmai területen fő feladat a szétszórt turisztikai elemek termékké alakítása, piaci bevezetése, a szolgáltatók motiválása és minden területen a szemléletváltás ösztönzése. 

3. Engedtessék meg, hogy mindezt saját szakterületem felől – a turizmus gazdaságtana szempontjából – is értékeljem. A 2000. évben sikeresen elindítottuk a Széchenyi-tervet, melynek keretében a gyógyturizmus kínálatának bővítésére az akkori források 33%-át fordítottuk. Most tovább lépünk, hogy egészségipari fejlesztések segítségével messzebb hassunk. Célunk a kereslet és a gazdaság növekedése.

A fejlesztések folytatása során együtt kell kezelni a turisztika és az egészségipar adottságait: beleértve a táj, a természetes környezet, a gyógynövények, vadgyümölcsök vonzerejének kihasználását. Építsünk hagyományainkra, népszokásainkra, tájjellegű ételeinkre és italainkra: a folklór minden olyan elemére, ami sajátunk.

Fontos az internet jobb kihasználása. Egy 2009-es tanulmány szerint Füzért és környékét a látogatók 42%-a az internetről ismeri. Ezért ajánlatos lenne a fuzer.hu weboldal szlovák nyelvű, és a slanec.sk weboldal magyar nyelvű elérhetősége, majd angolra fordítása. Ezen kívül használjuk ki az itthon.hu és a vendegvaro.hu weboldalakat Magyarországon, és a hasonlóan gyakran látogatott weboldalakat Szlovákiában. Használjuk ki a marketingben azt, amiben egyediek vagyunk, hiszen a Nagy-Milic az ország legészakibb pontja. Vajon hányan tudják ezt rajtunk kívül?

A turizmus folyamatos újratervezése elkerülhetetlen: gondoljunk csak a gyorsan változó gazdasági körülményekre. A HUF/EUR árfolyam közvetlenül és azonnal kihat a keresletre. És miként hoz a turizmus kereslete gazdasági növekedést? Ha a helyben maradó jövedelem legalább 50%, akkor a sokszorozó hatás legalább 2. Ekkor minden helyben elköltött 1 EUR tovagyűrűző hatása 2 EUR-val erősíti a helyi gazdaságot. 
Olyan terveket készítsünk hát, amelyek eredményeként növekszik a helyben maradó jövedelem aránya.

Végezetül hadd idézzem Kazinczy Ferenc szavait 1795-ből:

Híven szeretni a jót,
Gyűlölni vesztig a gonoszt,
Eszköze lenni az isteni kéznek,
Egy nem haszontalan tagja az Egésznek,
Férfiak! ez gyönyörű jutalom.

Legyen ez az együttműködés alapköve. 
Köszönöm a figyelmet! Ďakujem vám za pozornosť!

Dr. Horváth Endre
főiskolai docens, a közgazdaság-tudományok doktora, az első Széchenyi-terv szakértője
